หุ้นรับ ‘ซานต้า แรลลี่’ & ‘วินโดว์เดรสซิ่ง’
ตลาดหุ้นเกือบทั่วโลก พอเข้าสู่ช่วงเดือน ธันวาคมของทุกปี มักจะมีการกล่าวถึง Santa Claus Rally หรือ “ซานต้า แรลลี่”
ตลาดหุ้นเกือบทั่วโลก พอเข้าสู่ช่วงเดือน ธันวาคมของทุกปี มักจะมีการกล่าวถึง Santa Claus Rally หรือ “ซานต้า แรลลี่”
21 ธ.ค. 2565

ตลาดหุ้นเกือบทั่วโลก
พอเข้าสู่ช่วงเดือน ธันวาคมของทุกปี
มักจะมีการกล่าวถึง Santa Claus Rally หรือ “ซานต้า แรลลี่”
ส่วนตลาดหุ้นไทย หรือ SET จะกล่าวถึง วินโดว์เดรสซิ่ง ควบคู่กันไปด้วย
“ซานต้า แรลลี่” จะถูกพูดถึงอย่างมากในตลาดหุ้นนิวยอร์ก และยุโรป
และที่ผ่านมามักเกิดขึ้นเป็นเวลา 7 วันทำการ หรือมีขึ้นในช่วง 5 วันทำการสุดท้ายของปีปัจจุบัน รวมทั้ง 2 วันแรกของปีใหม่
จากการรวบรวมสถิติการปรับตัวของตลาดหุ้นนิวยอร์กช่วง 7 วันของ ซานต้า แรลลี่ พบว่า “ดัชนีดาวโจนส์” สามารถปิดตลาดในแดนบวกถึง 78% นับตั้งแต่ปี 2471
ส่วนตลาดหุ้นไทย มีการพูดถึง ซานต้า แรลลี่ เช่นกัน
ทว่า น่าจะเป็นการรับผลบวกทางอ้อม
เพราะช่วงเดือน ธันวาคม ที่ถือเป็นช่วงของ ซานต้า แรลลี่ คือ ตลาดหุ้นมีเซนติเมนต์เชิงบวก
สาเหตุจากตลาดยังไม่มีปัจจัยกดดันใหม่เข้ามา
และการผ่อนคลายนโยบายอัตราดอกเบี้ยของธนาคารกลางสหรัฐ (เฟด) ที่ชะลอออกไป จะเป็นปัจจัยสนับสนุนให้ตลาดหุ้นสหรัฐฯ ขยับตัวขึ้นได้
หากตลาดหุ้นสหรัฐฯ ปรับตัวขึ้น
ทำให้ตลาดหุ้นไทยปรับตัวขึ้นตามด้วยเช่นกัน
จากปัจจัยภายในประเทศค่อนข้างสดใส เช่น การเมืองที่จะสามารถเข้าสู่โหมดเลือกตั้งได้ภายในปี 2566
มาตรการกระตุ้นเศรษฐกิจช่วงปลายปีของรัฐบาล
และตัวเลขเงินเฟ้อของประเทศไทยที่สามารถปรับตัวลงได้เร็วกว่าประเทศเพื่อนบ้าน
ปัจจัยเหล่านี้จะช่วยดึงดูดฟันด์โฟลว์จากนักลงทุนต่างชาติได้
อย่างเมื่อวานนี้ ต่างชาติซื้อสุทธิอีก 1,362 ล้านบาท
ส่วนหุ้นกลุ่มที่เป็นเป้าหมายฟันด์โฟลว์ ยังคงอยู่ในกลุ่ม SET50 เช่น ค้าปลีก ธนาคาร สื่อสาร และท่องเที่ยว
หากก่อนสิ้นปีนี้ ดัชนีหุ้นไทย ขยับขึ้นมาได้บริเวณ 1,660-1,685 จุด
น่าจะมาจากการเข้าไล่ซื้อหุ้นในกลุ่มข้างต้นนี้แหละ
มาถึงเรื่องของ วินโดว์ เดรสซิ่ง
เรื่องนี้หากไปถามบรรดาผู้จัดการกองทุนของ บลจ.ต่าง ๆ
เกือบจะร้อยทั้งร้อย ไม่ค่อยยอมรับซักเท่าไหร่ว่ามีการทำวินโดว์ฯ หรือเปล่า
แต่ในทรรศนะของบรรดานักวิเคราะห์
ต่างมองเกือบจะเหมือนกันว่า วินโดว์ฯ จะเกิดขึ้นเกือบทุกไตรมาส จากการเข้ามาทำราคาหุ้นของกองทุน
โดยเฉพาะช่วงไตรมาส 4 ของทุกปีมักจะมีการซื้อหุ้นเพื่อปิดงวดบัญชี (Window Dressing)
สำหรับ วินโดว์ฯ คือเหตุการณ์ที่นักลงทุนเชื่อว่า ผู้จัดการกองทุน หรือนักลงทุนสถาบัน จะซื้อหรือขายหุ้นในช่วงก่อนที่จะสิ้นงวดในแต่ละไตรมาส
ผู้จัดการกองทุนจะดึง Performance หุ้นที่ประสิทธิภาพต่ำกว่าเกณฑ์ (underperform)
หรือหุ้นบางตัวที่จะสร้าง Performance พอร์ตให้ดีขึ้น
ปีนี้ คาดกันว่าหุ้นที่มีโอกาสเกิดวินโดว์ฯ ส่วนใหญ่จะเป็นหุ้นกลุ่ม Domestic Play
เช่น กลุ่มค้าปลีก  ธนาคาร  สื่อสาร จะเป็นกลุ่มที่มีแรงซื้อรับวินโดว์ฯ โดยเฉพาะไตรมาส 4 เป็นช่วงเทศกาลจับจ่ายใช้สอย
หุ้นที่มีโอกาสถูกทำวินโดว์ เดรสซิ่งในช่วงปลายปี เช่น
บริษัท สยามแม็คโคร จำกัด (มหาชน) หรือ MAKRO
บริษัท เบอร์ลี่ ยุคเกอร์ จำกัด (มหาชน) หรือ BJC
บริษัท ซีพี ออลล์ จำกัด (มหาชน) หรือ CPALL
ธนาคารกรุงเทพ จำกัด (มหาชน) หรือ BBL
และธนาคารเกียรตินาคินภัทร จำกัด (มหาชน) หรือ KKP